*Tämä artikkeli käsittelee maastohiihtäjää. Arkkitehti Matti Heikkisestä on eri artikkeli.*

**Matti Topias Heikkinen** (s. 19. joulukuuta 1983 Kajaani) on suomalainen maastohiihtäjä ja hiihdon maailmanmestari sekä vuoden 2022 syyskuusta lähtien Suomen Olympiakomitean huippu-urheiluyksikön johtaja. 

Heikkinen edusti vuonna 2019 päättyneellä urallaan Kainuun Hiihtoseuraa, Joutsan Pommia ja Vantaan Hiihtoseuraa ja häntä valmensi Toni Roponen.

Heikkisen uran suurin saavutus on kultamitali 15 kilometrin perinteisen hiihtotavan kilpailussa Oslon MM-kilpailuissa 2011. Vuoden 2009 MM-kisoissa Liberecissä hän saavutti pronssia 15 kilometrin perinteisellä ja 4 × 10 kilometrin viestissä. Lahden MM-kilpailuissa 2017 hän sai pronssia 50 kilometrin vapaan hiihtotavan kilpailussa.

Ura
---

Heikkinen aloitti hiihtoharrastuksen 9-vuotiaana ja pelasi lisäksi pesäpalloa 14-vuotiaaksi saakka. Nuorten MM-kilpailuissa hän sijoittui parhaimmillaan seitsemänneksi 10 kilometrin perinteisen hiihtotavan kilpailussa Sollefteåssa 2003.
Heikkinen ilmoitti 2019 Seefeldin MM-kisojen jälkeen lopettavansa hiihtouransa kuluvan kauden päätteeksi.

### Arvokilpailut

Heikkinen saavutti Liberecin MM-kilpailuissa 2009 pronssia 15 kilometrin perinteisen hiihtotavan kilpailussa. Hän kukisti neljänneksi sijoittueen Kris Freemanin 1,3 sekunnilla. Kyseessä oli Suomen mieshiihdon ensimmäinen arvokisamitali kymmeneen vuoteen. Lisäksi hän hiihti avausosuuden pronssia saaneessa Suomen viestijoukkueessa, oli yhdestoista yhdistelmäkilpailussa ja 37:s 50 kilometrillä. Vancouverin olympialaisissa 2010 hän oli viestissä viides ja 15 kilometrin vapaan hiihtotavan kilpailussa 39:s. Yhdistelmäkilpailun hän keskeytti.

Heikkinen voitti 15 kilometrin perinteisen hiihtotavan maailmanmestaruuden Oslon MM-kilpailuissa 2011. Hän johti kilpailua 10 kilometrin väliajoista alkaen ja voitti toiseksi sijoittuneen Eldar Rønningin lopulta 13,3 sekunnilla. Ennen maailmanmestaruuttaan Heikkinen ei ollut voittanut yhtään Suomen-mestaruutta. Yhdistelmäkilpailussa Heikkinen oli 18:s ja Suomi viestissä neljäs. Val di Fiemmen MM-kilpailuissa 2013 hän sijoittui 15 kilometrin vapaan hiihtotavan kilpailussa 12:nneksi, yhdistelmäkilpailussa 17:nneksi, 50 kilometrin perinteisellä 25:nneksi ja viestissä viidenneksi.

Heikkinen sijoittui 2014 Sotšin olympialaisissa 50 kilometrin vapaan yhteislähtökilpailussa 15:nneksi, 15 kilometrin perinteisellä 20:nneksi, yhdistelmäkilpailussa 39:nneksi ja viestissä kuudenneksi. Falunin MM-kilpailuissa 2015 hän oli yhdistelmäkilpailussa kuudestoista, 50 kilometrin perinteisellä 20:s, 15 kilometrin vapaalla 21:s ja viestissä kahdeksas.

Heikkinen saavutti Lahden MM-kilpailuissa 2017 pronssia 50 kilometrin vapaan hiihtotavan yhteislähtökilpailussa. Hän hävisi kultaa voittaneelle Alex Harveylle 1,4 sekuntia.. 15 kilometrin perinteisen hiihtotavan kilpailussa hän oli yhdestoista ja yhdistelmäkilpailussa sijalla 18. Lisäksi hän hiihti ankkuriosuuden Suomen viidenneksi sijoittuneessa viestijoukkueessa. Pyeongchangin olympialaisissa 2018 hän oli 15 kilometrin vapaan hiihtotavan väliaikalähdössä kymmenes, yhdistelmäkisassa 21:s, 50 kilometrin perinteisen yhteislähtökilpailussa 25:s ja viestissä neljäs. Seefeldin MM-kilpailuissa 2019 hän sijoittui 50 kilometrin vapaan hiihtotavan kilpailussa 11:nneksi, yhdistelmäkilpailussa 12:nneksi ja viestissä neljänneksi.

### Maailmancup

Heikkinen sijoittui maailmancupin osakilpailussa ensimmäisen kerran kymmenen parhaan joukkoon oltuaan yhdeksäs 15 kilometrin perinteisen hiihtotavan kilpailussa Lahdessa maaliskuussa 2008. Joulukuussa 2008 hän oli samalla sijalla 30 kilometrin vapaan hiihtotavan yhteislähtökilpailussa La Clusaz’ssa ja kuudes Davosissa 15 kilometrin perinteisen hiihtotavan kilpailussa. Ensimmäisen palkintokorokepaikkansa hän sai oltuaan kolmas vapaan hiihtotavan 15 kilometrin kilpailussa Beitostølenissä marraskuussa 2009. Ensimmäisen osakilpailuvoittonsa hän saavutti Davosin 15 kilometrin vapaan hiihtotavan kilpailussa 12. joulukuuta 2009.

Tour de Skillä 2010–2011 Heikkinen voitti Oberstdorfissa käydyn 20 kilometrin yhdistelmäkilpailun. Tammikuussa 2015 Heikkinen sijoittui kolmanneksi Rybinskin 30 kilometrin yhdistelmäkilpailussa. Maailmancupkaudella 2015–2016 Heikkinen joutui jättämään kisoja väliin alkukaudesta, loukkaantumisen takia. Loppukausi sujui kuitenkin hyvin: Heikkinen sijoittui tammikuussa 2016 Tour de Skin loppunousun osuusajoissa kolmanneksi, maaliskuussa Heikkinen saavutti hiihdon maailmancupin uutuudessa Ski Tour Canadassa neljä palkintosijaa: Quebecissä hän oli vapaan 15 kilometrin takaa-ajon toinen, Canmoren 30 kilometrin yhdistelmäkilpailun kolmas, vapaan 15 kilometrin väliaikalähdön voittaja ja perinteisen 15 kilometrin takaa-ajon osuusaikojen toiseksi nopein. Heikkinen sijoittui Ski Tour Canadan kokonaiskilpailuissa kuudenneksi.

Kaudella 2016–2017 Heikkinen sijoittui Lillehammerin Nordic Opening -tapahtumassa kolmanneksi ja oli nopein kiertueen päättäneellä takaa-ajo-osuudella. Hän sijoittui kolmanneksi myös Davosin 30 kilometrin vapaan hiihtotavan kilpailussa. Tour de Skillä hän oli Oberstdorfin takaa-ajokilpailun osuusaikojen nopein, sijoittui Val di Fiemmen 15 kilometrin perinteisen yhteislähtökilpailussa kolmanneksi ja oli viimeisen etapin osuusajoissa toinen. Kokonaiskilpailussa hän sijoittui viidenneksi. Maailmancupin kokonaiskilpailussa hän sijoittui viidenneksi ja normaalimatkojen cupissa kolmanneksi. Kaudella 2017–2018 Heikkinen sijoittui Rukan Nordic Opening -tapahtumassa kiertueen päättäneellä takaa-ajo-osuudella toiseksi.

Kaudella 2018–2019 Heikkinen keskeytti Tour de Skin 30. joulukuuta 2018 pidetyn kilpailun jälkeen ja jäi 2–3 viikon harjoitustauolle, koko alkukauden sujuttua huonosti.

### SM-kilpailut

Heikkinen voitti Suomen-mestaruuden 10 kilometrin vapaan hiihtotavan kilpailussa Vaajakoskella 2014, 15 kilometrin vapaan kilpailussa Jämijärvellä 2013, Jämillä 2015 ja Imatralla 2016, 50 kilometrin vapaan hiihtotavan kilpailussa Rukalla 2015 sekä 7,5 kilometrin perinteisen hiihtotavan kilpailussa ja 15 kilometrin takaa-ajokilpailussa 2016. Lisäksi hän on saanut SM-kilpailuissa henkilökohtaisissa kilpailuissa hopeaa perinteisen tyylin 15 kilometrillä Jämillä 2009 ja Keuruulla 2017 sekä 15 kilometrin vapaalla ja yhdistelmäkilpailussa Hakunilassa 2018. Pronssia hän on saavuttanut perinteisen tyylin 15 kilometrillä Tampereella 2006 ja Vantaalla 2014, vapaan tyylin 10 kilometrillä Keuruulla 2010 sekä 30 kilometrin perinteisellä Vaajakoskella 2014. Parisprintissä hän on saavuttanut pronssia Kuusamossa 2008 ja Kontiolahdella 2009.

### Muuta

Heikkinen palkittiin tammikuussa 2010 Suomen urheilugaalassa Vuoden läpimurto -palkinnolla.

Urheilu-uran jälkeen
--------------------

Syksyllä 2020 Heikkinen aloitti asiakkuuspäällikkönä Samppa Lajusen kiinteistösijoitusyhtiö Samla Capitalissa. Syksyllä 2021 hän siirtyi kuitenkin entisen sponsorinsa yhdyskuntarakentaja GRK Infran markkinointi- ja viestintäjohtajaksi. Tapio Korjuksen pyynnöstä hän ryhtyi myös Kilpa- ja huippu-urheilun tutkimuskeskus Kihun hallituksen jäseneksi kaudeksi 2022–2024. Suomen Olympiakomitea valitsi Heikkisen huippu-urheiluyksikön johtajaksi heinäkuussa 2022. Hän aloitti pestinsä 1. syyskuuta.

Yksityiselämä
-------------

Heikkinen on naimisissa Suvi Heikkisen kanssa. Heillä on vuonna 2010 syntynyt poika ja vuosina 2013 ja 2017 syntyneet tytöt.

Heikkinen on asunut Jyväskylässä vuodesta 2003 lähtien. Hän on opiskellut Jyväskylän yliopiston kauppakorkeakoulussa pääaineenaan markkinointi ja valmistunut kauppatieteiden kandidaatiksi vuonna 2019.

Maailmancupin palkintosijat
---------------------------

|
|  |
| Päivä | Kilpailupaikka | Maa | Matka | Sijoitus |
| 21. marraskuuta 2009 | Beitostølen |  Norja | 15 km (v) väliaikalähtö | 3. |
| 12. joulukuuta 2009 | Davos |  Sveitsi | 15 km (v) väliaikalähtö | 1. |
| 2. tammikuuta 2010 | Oberhof |  Saksa | 15 km (p) takaa-ajo\* | 3. |
| 3. tammikuuta 2011 | Oberstdorf |  Saksa | 10 km (p) + 10 km (v) yhdistelmäkilpailu\* | 1. |
| 25. tammikuuta 2015 | Rybinsk |  Venäjä | 15 km (p) + 15 km (v) yhdistelmäkilpailu | 3. |
| 10. tammikuuta 2016 | Val di Fiemme |  Italia | 9 km (v) takaa-ajo\* | 3. |
| 9. maaliskuuta 2016 | Canmore |  Kanada | 15 km (p) + 15 km (v) yhdistelmäkilpailu\* | 3. |
| 11. maaliskuuta 2016 | Canmore |  Kanada | 15 km (v) väliaikalähtö\* | 1. |
| 12. maaliskuuta 2016 | Canmore |  Kanada | 15 km (p) takaa-ajo\* | 2. |
| 4. joulukuuta 2016 | Lillehammer |  Norja | 15 km (p) takaa-ajo\* | 1. |
| 2.−4. joulukuuta 2016 | Lillehammer |  Norja | Nordic Opening | 3. |
| 10. joulukuuta 2016 | Davos |  Sveitsi | 30 km (v) väliaikalähtö | 3. |
| 7. tammikuuta 2017 | Val di Fiemme |  Italia | 15 km (p) yhteislähtö\* | 3. |
| 8. tammikuuta 2017 | Val di Fiemme |  Italia | 9 km (v) takaa-ajo\* | 2. |
| 26. marraskuuta 2017 | Ruka |  Suomi | 15 km (v) takaa-ajo\* | 2. |

(\*Tour de Skin tai muun etappikilpailun osakilpailu)

### Sijoitukset maailmancupin kokonaiskilpailussa

* 2004–2005: 156. (1)
* 2006–2007: 169. (1)
* 2007–2008: 65. (85)
* 2008–2009: 30. (263)
* 2009–2010: 13. (443)
* 2010–2011: 25. (280)
* 2011–2012: 44. (209)
* 2012–2013: 39. (222)
* 2013–2014: 28. (264)
* 2014–2015: 20. (328)
* 2015–2016: 17. (574)
* 2016–2017: 5. (869)
* 2017–2018: 35. (197)
* 2018–2019: 120. (12)

(Suluissa maailmancupin pisteet kausittain)

Lähteet
-------

1. 1 2 3 4 5 6 7 8 9 10 11 12 13 14 15 16 17  Matti Heikkinen Kansainvälinen hiihtoliitto (FIS).  (englanniksi)
2. 1 2  Matti Heikkinen hiihti MM-kultaa *yle.fi*.  1.3.2011. Viitattu 3.3.2018.
3. 1 2  Arffman, Laura: Matti Heikkinen: Siirtosäännössä ei ole mitään hyvää  31.10.2015. Yle. Viitattu 29.3.2020.
4. ↑  Matti Heikkinen *Yle.fi*.  Helmikuu 2010. YLE. Viitattu 19.2.2010.
5. ↑  Siukonen, Markku: *Suuri olympiateos 1896–2012*, s. 611. Jyväskylä: Docendo, 2012. ISBN 978-952-5912-57-9.
6. ↑ . Viitattu 1.3.2011.
7. ↑  Sensaatio: Matti Heikkinen hiihti pronssia
8. ↑  Pitkään pesäpalloillut Matti Heikkinen teki vuoden läpimurron
9. ↑
10. ↑  Liberec (CZE) 20.02.2009 World Ski Championships - Men's 15 km C *fis-ski.com*. Viitattu 3.3.2018. (englanniksi)
11. ↑  Viestimiehet venyivät hiihdon MM-pronssille
12. ↑  Matti Heikkiselle pronssia!
13. ↑  Kultajuhlaa Lahdessa! Iivo Niskanen on 15 kilometrin maailmanmestari!
14. ↑  Heikkinen ratkaisusta: Lyötiin kuin vierasta sikaa
15. ↑  Suomen raivokas taisto päättyi katastrofiin, Norjan lyömätön kultaputki jatkuu
16. ↑
17. ↑  Matti Heikkinen myönsi karut realiteetit yhdistelmäkisan pettymyksen jälkeen: "Turha lähteä selittelemään" *Ilta-Sanomat*.  11.2.2018. Viitattu 11.2.2018.
18. ↑  Dramaattinen päätös: Matti Heikkinen keskeyttää Tourin ja vetäytyy viikkojen harjoitustauolle: "Ihan kuin rautakanki hiihtäisi" *www.iltalehti.fi*. Viitattu 30.12.2018.
19. ↑  Jauhojärvi hallitsi SM-taistoa Jämillä Yle 10.1.2009
20. ↑  Siukonen, Markku (toim.): *Urheilun vuosikirja 2007*, s. 208. Minerva Kustannus Oy, 2007. ISBN 9789524920131.
21. ↑  Miehet 10 km (V), sm-hiihdot.fi, viitattu 23.1.2010
22. ↑  Jylhä ja Jauhojärvi odotetun vahvoja mestareita Yle 27.3.2009 Viitattu 29.3.2009
23. ↑  Matti Heikkinen teki Vuoden läpimurron
24. ↑  Myllykoski, Tatu: Matti Heikkisen uusi aluevaltaus – maailmanmestari meni töihin olympiavoittajan miljoonabisnekseen *Ilta-Sanomat*.  9.10.2020. Viitattu 29.6.2022.
25. 1 2  Holopainen, Pekka: Matti Heikkiseltä kova peliliike – ei halunnut uudeksi Jauhojärveksi *Ilta-Sanomat*.  12.8.2021. Viitattu 29.6.2022.
26. ↑  Holopainen, Pekka: Maailmanmestari Matti Heikkinen palaa huippu-urheiluun – suostui merkittävään tehtävään *Ilta-Sanomat*.  19.1.2022. Viitattu 29.6.2022.
27. ↑  Myllykoski, Tatu: Matti Heikkinen valittiin Olympiakomitean huippupestiin! *Ilta-Sanomat*.  5.7.2022. Viitattu 5.7.2022.
28. ↑
29. ↑
30. ↑
31. ↑  Jaakkonen, Leo: Matti Heikkiselle kolmas lapsi – jättää perjantain SM-hiihdon väliin *Yle Urheilu*.  30.3.2017. Viitattu 30.3.2017.
32. ↑

Aiheesta muualla
----------------

* Kuvia tai muita tiedostoja aiheesta **Matti Heikkinen** Wikimedia Commonsissa

* Yle Elävä arkisto: Matti Heikkiselle MM-yllätyspronssi
* Matti Heikkisen kotisivut


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |